ยื่นญัตติขอเปิดอภิปรายทั่วไปแบบลงมติไม่ไว้วางใจ นายกรัฐมนตรีและรัฐมนตรี รวม 11 คน
นายชวน หลีกภัย ประธานสภาผู้แทนราษฎร กล่าวภายหลังฝ่ายค้านยื่นญัตติขอเปิดอภิปรายทั่วไปแบบลงมติไม่ไว้วางใจ ตามมาตรา 151 ของรัฐธรรมนูญแห่งราชอาณาจักรไทย พุทธศักราช 2560 ว่า จะนำญัตติไปพิจารณาภายใน 7 วัน ว่าถูกต้องหรือไม่ จากนั้นก็จะบรรจุเข้าสู่การพิจารณา ซึ่งโดยทั่วไปจะมีปัญหาเรื่องลายเซ็นไม่ตรงกับรายชื่อ ซึ่งกระบวนการตรวจสอบน่าจะใช้เวลาประมาณ 2-3 สัปดาห์ นพ.ชลน่าน ศรีแก้ว ผู้นำฝ่ายค้าน พร้อมด้วยพรรคร่วมฝ่ายค้าน แถลงว่า ฝ่ายค้านมีความต้องการชัดเจน ที่จะยื่นญัตติอภิปรายนายกรัฐมนตรีและรัฐมนตรีอื่นๆ รวม 11 คน ได้แก่ พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม นายจุรินทร์ ลักษณวิศิษฏ์ รองนายกรัฐมนตรีและรัฐมนตรีว่าการกระทรวงพาณิชย์ นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข พลเอก ประวิตร วงษ์สุวรรณ รองนายกรัฐมนตรี พลเอก อนุพงษ์ เผ่าจินดา รัฐมนตรีว่าการกระทรวงมหาดไทย นายศักดิ์สยาม ชิดชอบ รัฐมนตรีว่าการกระทรวงคมนาคม นายชัยวุฒิ ธนาคมานุสรณ์ รัฐมนตรีว่าการกระทรวงดิจิทัลเพื่อเศรษฐกิจและสังคม นายจุติ ไกรฤกษ์ รัฐมนตรีว่าการกระทรวงการพัฒนาสังคมและความมั่นคงของมนุษย์ นายสันติ พร้อมพัฒน์ รัฐมนตรีช่วยว่าการกระทรวงการคลัง นายนิพนธ์ บุญญามณี รัฐมนตรีช่วยว่าการกระทรวงมหาดไทย และนายสุชาติ ชมกลิ่น รัฐมนตรีว่าการกระทรวงแรงงานสำหรับข้อกล่าวหาในการอภิปรายในครั้งนี้ เนื่องจากความผิดพลาด บกพร่อง ล้มเหลวในการบริหารราชการแผ่นดิน จงใจฝ่าฝืนรัฐธรรมนูญ กฎหมาย และมาตรฐานจริยธรรม ปล่อยปละละเลยละเว้นการปฏิบัติหน้าที่โดยไม่ชอบทำให้เกิดการทุจริตเพื่อประโยชน์ รวมถึงไม่ปฏิบัติตามนโยบายที่ได้แถลงไว้ต่อสภา มีการละเมิดสิทธิมนุษยชนทำลายผู้เห็นต่าง โดยเบื้องต้นฝ่ายค้าน จะขอเวลาอภิปราย จำนวน 5 วัน คาดว่า จะอยู่ในช่วง 18-22 กรกฎาคม 2565 ซึ่งฝ่ายค้านคาดหวังว่า การอภิปรายในครั้งนี้จะทำให้เกิดการเปลี่ยนแปลงทางการเมืองและชี้ให้ประชาชนเห็นถึงการบริหารงานที่ผิดพลาดของรัฐบาล